Master of Business Administration er en uddannelse på Aalborg Universitet, der klæder chefer på til det at lede en virksomhed. Årets hold af MBA´er er dog lidt specielt. Aldrig før har der været tre på et hold, der har gennemført alle eksamener under uddannelsen med et 12-tal i alle fag. - Erhvervsledere der tager en uddannelse som den her - de er meget, meget ambitiøse. Og i år der har vi set. at der åbenbart er tre, der hele vejen igennem studiet har fået 12 i alle fag, siger studieleder Lars Krull fra Aalborg Universitet til TV2 NORD. Virksomhedsledere fra hele landet valfarter til Aalborg for at tage MBA uddannelsen på Aalborg Universitet – også Anders Lund Hansen, som ellers bor i København. - Det var vigtigt for mig at få noget, der var akademisk ambitiøst og samtidig også praktisk anvendelsesorienteret, og der er det uddannelsestilbud. som Aalborg Universitet tilbyder, helt unikt. Det fås ingen andre steder i landet, derfor var valget let, siger Anders Lund Hansen, Group Tresurer i BRFkredit til TV2 NORD.

Referat:
Aalborg Universitet kunne i dag udklække et nyt hold MBA´ere. Tre dimitterede med 12 i alle eksamener undervejs.